**Príloha 8 Terminológia cyklistickej dopravy a cykloturistiky**

**Pozemná komunikácia (PK)** (v zmysle STN 73 6100 - Názvoslovie pozemných komunikácií) je to komunikácia určená najmä na pohyb dopravných prostriedkov, cyklistov a chodcov, podľa dopravného významu a technickej hodnoty sa PK triedia na:

* cestné komunikácie – diaľnice, rýchlostné cesty a cesty I., II. a III. triedy
* miestne komunikácie
* účelové komunikácie[[1]](#footnote-1)

**Miestna komunikácia (MK)** - je to pozemná komunikácia, ktorá je súčasťou dopravného vybavenia určitého sídelného útvaru alebo vytvára dopravné spojenie v jeho záujmovom území; podľa urbanisticko-dopravnej funkcie sa miestne komunikácie triedia na:

* rýchlostné
* zberné
* obslužné
* nemotoristické

**Nemotoristická komunikácia** - je to v zásade miestna komunikácia s vylúčeným alebo obmedzeným prístupom motorovej dopravy, určená pre nemotoristickú dopravu. Nemotoristická komunikácia sa podľa určenia triedi na:

* upokojenú komunikáciu (STN 73 6110),
* cyklistickú komunikáciu,
* chodník.

**Upokojená komunikácia** (STN 73 6110 – Projektovanie miestnych komunikácií) je miestna komunikácia, z ktorej je úplne alebo čiastočne vylúčená motoristická doprava; za určitých podmienok môže plniť funkciu cieľovej alebo obslužnej dopravy.

**Cyklistická komunikácia** (cyklocesta, cyklocestička, cyklochodník) - (STN 73 6100) je nemotoristická komunikácia určená na cyklistickú premávku s vylúčením alebo oddelením akejkoľvek motorovej dopravy.

**Cyklistická infraštruktúra** je súhrn zariadení a opatrení, ktoré sú nevyhnutné na zabezpečenie náležitého chodu cyklistickej dopravy. Infraštruktúra pre cyklistickú dopravu zahŕňa v prvom rade lineárne stavby ako cestičky pre cyklistov a cyklopruhy. Ďalšími prvkami sú riešenia križovatiek s ohľadom na cyklistov, návrh verejných priestorov priateľských k cyklistom a v neposlednom rade parkovacie možnosti pre bicykle.

**Viacúčelový pruh** (STN 73 6110) je časť jazdného pruhu, vyčlenený vodorovným dopravným značením pre cyklistov, ktorý môžu používať aj iní účastníci cestnej premávky. Má zvyčajne šírku 1,20 m a navrhuje sa na jazdnom pruhu šírky najmenej 3,50 m a tam, kde nie je, najmä z priestorových dôvodov, možné umiestniť cyklistický pruh, pričom majú byť splnené určité podmienky intenzity a rýchlosti vozidiel na danej komunikácii.

**Cyklistický pruh** (STN 73 6100) je pridružený pruh vyhradený cyklistom. V zmysle STN 73 6110 Projektovanie miestnych komunikácií je v území zastavanom, alebo určenom na zastavanie časť pozemnej komunikácie umiestnená v pridruženom priestore a oddelená od dopravného priestoru zvýšeným obrubníkom s bezpečnostným odstupom najmenej 0,5 m, deliacim pásom šírky 1,5 m, alebo bočným deliacim pásom. Jeho šírka je 1,00 – 1,5 m.

**Cyklistický pás** (STN 73 6100) je pridružený pás vyhradený cyklistom; nesmie sa zamieňať s cyklistickou komunikáciou. Je zložený najmenej z dvoch cyklistických pruhov šírky 1,25 m.

**(Cyklo)dopravné značenie** je upravené vyhláškou MV SR 9/2009 Z. z., ktorou sa vykonáva zákon o cestnej premávke a o zmene a doplnení niektorých zákonov v znení neskorších predpisov. Cyklodopravné značenie sa vzťahuje predovšetkým na pásové značenie chodníkov a zón pre cyklistov, ako aj vyznačenie smerovania v intraviláne miest a obcí, v niektorých prípadoch aj v extraviláne. Nenahrádza však cykloturistické značenie.

**Prvky upokojovania dopravy** (STN 73 6110) sú opatrenia na zamedzenie nežiaducich rýchlostí vozidiel na miestnych komunikáciách; sú to napríklad výrazná zmena povrchu vozovky, zúženie vozovky, opticko-akustická brzda, náhla zmena smerových pomerov, spomaľovacie prahy.

**Cyklistická doprava** je samostatným druhom dopravy, ktorý veľmi účinným spôsobom prispieva k zabezpečovaniu prepravných nárokov predovšetkým na krátke, ale aj dlhšie vzdialenosti. Používa sa predovšetkým na dopravu z domu do práce, školy, za nákupmi či inou občianskou vybavenosťou. Pre svoju jednoduchosť a cenovú prístupnosť je vhodná pre všetkých obyvateľov. Prispieva tak k sociálnej rovnoprávnosti a vyššej kvalite života. Jej priestorová úspornosť, prevádzková nenáročnosť, energetická nezávislosť, flexibilita a dostupnosť ako aj ekologická vhodnosť z nej vytvárajú významnú alternatívu voči individuálnej automobilovej doprave, ktorá zaťažuje životné prostredie. Používanie bicykla zároveň výraznou mierou prispieva k dobrému zdravotnému stavu obyvateľstva.

**Cykloturistika** je forma rekreačnej cyklistiky, ktorá pri napĺňaní turistickej činnosti využíva bicykel.

**Cestná cykloturistika** je forma cykloturistiky, počas ktorej cykloturista využíva predovšetkým tvrdé asfaltové cesty a cestičky a je vhodná pre všetky druhy bicyklov.

**Horská cykloturistika (MTB cykloturistika)** je náročnejšia forma cykloturistiky vykonávaná v horskom prostredí alebo v teréne po mäkkých účelových komunikáciách (šotolina, hlina a pod.) často s väčším prevýšením, vhodná je pre horské bicykle (výnimočne pre trekingové bicykle).

**Cykloturistická trasa (cyklotrasa)** je vyznačenie ťahu pre cykloturistov v teréne po existujúcich pozemných komunikáciách označených podľa STN 018028, cyklotrasa môže byť vedená intravilánom, extravilánom, v lesnom, horskom alebo poľnom prostredí.

**Jednostopová trasa (tzv. singletrack)** je cestička prírodného charakteru, ktorá je taká úzka, že po nej nemôžu prejsť dvojstopové vozidlá. Je vyhľadávaná cyklistami na horských bicykloch.

**Cyklomagistrála** je diaľková cyklotrasa vedúca nenáročným terénom; umožňuje rýchly a nenáročný prechod územím, vytvára základnú sieť cyklotrás.

**Eurovelo** je sieť diaľkových európskych cyklomagistrál, ktorá prepája krajiny Európy (Príloha 4). Jednotlivé trasy Eurovelo sú navrhované a vedené podľa zásad Európskej cyklistickej federácie. Sieť tvorí cca 66 000 km cyklotrás, pričom 65% z nich je vyznačených v teréne.

**Cykloturistické značenie** na Slovensku upravuje STN 01 8028 – Cykloturistické značenie. Rieši rozdelenie cykloturistických trás, stanovuje tvar, rozmery, farby a spôsob použitia prvkov cykloturistického značenia. Nevzťahuje sa na pásové značenie chodníkov a zón pre cyklistov v intraviláne miest a obcí v zmysle dopravného značenia. Zároveň je to systematická činnosť zameraná na označovanie a vybavovanie cykloturistických trás značkami a cykloturistickými informačnými objektmi.

**Drobná infraštruktúra cykloturistických trás** je infraštruktúra doplňujúca vybavenie cykloturistických trás. Patria k nim malé rozhľadne, veľké a malé cykloturistické odpočívadlá, stojany s veľkoplošnými mapami, stojany s informačnými panelmi, cykloturistické poludníky a méty, obrázkové cyklosmerovky.

**Cykloturistický informačný prvok** je symbol, údaj alebo súbor údajov poskytujúci cykloturistické informácie na jednom celku (cykloturistická značka, cyklošípka, cyklosmerovka, emblémová cyklotabuľka, doplnková cyklotabuľka alebo cykloturistická vývesná mapa).

**Cykloturistická značka** (cykloznačka) – základný cykloturistický informačný prvok označujúci vytýčený smer cyklotrasy.

**GPS (Global Position System)** je moderný systém určenia polohy pomocou satelitnej technológie.

**GPS zameranie** je zameranie cykloturistickej trasy v teréne GPS prístrojom. Meranie je tým presnejšie, čím viac satelitov prístroj sníma.

**Vitajte cyklisti** je Projekt vytvorenia siete turistických zariadení a služieb, ktoré sú prispôsobené potrebám cyklistov a cykloturistov.

1. **Účelová komunikácia** - je to pozemná komunikácia umožňujúca dopravné spojenie výrobného závodu, uzavretých priestorov, osamelých objektov a podobne so sieťou pozemných komunikácií, napr. aj poľné a lesné cesty alebo vytvárajúca dopravné spojenie vnútri uzavretých priestorov a objektov. Členia sa na: verejné, neverejné, čiastočne neprístupné verejnej premávke [↑](#footnote-ref-1)